Iobe.
5.
Mikoiha arè! ia ty ao t’ie hanoiñe azo! Ia amo masiñeo ty hitoliha’o? 
Mañe-doza ami’ty minè ty hasosora’e, zevoñe’ i famarahia’ey ty derendereñe. 
Fa nitreako te nivahatse ty dagola, fe nozoñeko amy zao ty akiba’e. 
Lavi-pipalirañe o tiri’eo, demoheñe an-dalambey ey, vaho tsy eo ty mpandrombake. 
Kamae’ o salikoeñeo ty nitatahe’e, tsindrohe’ iereo boak’am-patik’ao; midañadaña amo vara’eo ty kòboñe 
Tsy miboak’ an-debok’ ao ty hasotriañe, naho tsy mitiry an-tane ao ty hankàñe; 
Fe ampoheke t’indaty te samake manahake ty fionjona’ ty fipitsin’afo. 
Izaho ho nipay an’Andrianañahare vaho i Andrianamboatse ty nitaroñako o entakoo— 
amy Mpanao raha mampañeveñe tsy taka-tsikaraheñey, raha tsitantane tsivatse. 
I mampahavy orañe an-tane atoy, vaho mañirake rano an-teteke ey; 
Hampitongoà’e ambone o mirèkeo, le honjonem-b’am-pipalirañe o mandalao. 
Avorembore’e ty kilili’ o kalitakeo, soa tsy hahapi-draha o taña’eo. 
Tsepahe’e ami’ty fikitrofa’e o kanteo, vaho misaok’ añe ty fikinià’o mengokeo. 
Ie manjo ieñe te antoandro, mijimenjimè hoe an-kaleñe te tsipinde-mena. 
Fe rombahe’e am-pibara am-bava’iareo, ty rarake am-pità’ o maozatseo. 
Aa le aman-ko tamae’e o rarakeo, fe mampikite-bava ty haratiañe. 
Haha t’indaty endahan’ Añahare; le ko tsambolitio’o ty fandilova’ i El-Sadai. 
Ie mandafa, le bandie’e; mitrabake, le melañe’ o fità’eo. 
Ho haha’e irehe am-peh’ohatse eneñe; Eka, im-pito tsy hipaok’ azo ty hankàñe. 
Ho jebañe’e ami’ty havilasy irehe an-tsan-kerè, naho ami’ty haozara’ i fibaray an-tsàn’aly. 
Harovan-drehe ami’ty fifiaham-pameleke, f’ie tsy ho hembañe te itsatohan-kekoheko. 
Hiankahafa’o ty hankàñe naho ty kerè, le tsy hatahora’o ze bibi’ ty tane toy. 
Ie hirai-lia amo vato an-tetekeo vaho hiharo-rehak’ ama’o o biby an-kivokeo. 
Ho rendre’o te mierañerañe ty akiba’o, ho tilihe’o ty golobo’o le tsy ho motso ze ama’e ao. 
Ho fohi’o te maro o ana’oo, ho mira ami’ty hatsifotofoto’ o ahetse an-tane atoio o tarira’oo. 
Homb’an-kibori’o ao irehe ami’ty haañon-kaantera’o, manahake ty fitroara’ o toboron’ ampembao an-tsa’e. 
Heheke! fa nitsikarahe’ay, le ie Izay. Inao! irendreho, ho ami’ty hasoa’o. 
