Razan-tSaontsy.
9.
Fa nandranjy i akiba’ey t’i Hihitse, fa rinamerame’e i faha’e fito rey. 
Fa nandenta, fa linaro’e ty divai’e, fa hinalanka’e i fandambaña’ey. 
Fa nirahe’e o anak’ampata’eo, hikaike boak’ an-digiligin-kaboa’ i rovay ey. 
O ry tahitahiñe, mitsilea mb’etoa! le hoe re amy seretsey, 
Mb’etoa ikamao o hanekoo naho inomo i divay linarokoy, 
Apoho ty hagegeañe naho miveloma, mañaveloa an-dalan-kilala. 
Mizò inje ty mañendake mpanivetive; tendreke joy ty mitrevoke ty lo-tsereke. 
Ko mañendake ty mpamokafoka hera halaiñ’azo; Trevohe’o ty mahihitse le hikokoa’e. 
Anaro o mahihitseo le hiha-mahihitse avao; ampandrendreho ty vantañe le hitombo an-kilala. 
Ty fañeveñañe am’ Iehovà ro fifotoran-kihitse, vaho ty fahafohinañe i Masiñey ro faharendrehañe. 
Izaho ty fampitomboañe o andro’oo, fampitompeañe taoñe o havelo’oo. 
Ie mahihitse, hañimbañ’ azo i hihitsey; Ihe manivetive ty hivave izay. 
Mamantsiñe ty rakemba gege, ie tsotra tsy mahafohin-draha, 
Mitobok’ an-dalam-bein-akiba’e eo, am-pitobohañe amo haboa’ i rovaio, 
mikaike ze miary eo, amo mañavelo an-kavantañañeo: 
O ry trentrañeo, mitsilea mb’etoa! le hoe re amy tsy aman-kilalay: 
Mamy ty rano nikamereñe, vaho mafiry ty mofo kamaeñe añ’etak’ ao. 
Fe tsy apota’e te lolo ty ao, te an-tsikeokeok’ ao o nampihovae’eo. 
